Document ID: 32004R1925

KOMISJONI MÄÄRUS (EÜ) nr 1925/2004,
29. oktoober 2004,
millega nähakse ette nõukogu määruse (EÜ) nr 1798/2003 (halduskoostöö kohta käibemaksu valdkonnas) teatavate sätete üksikasjalikud rakenduseeskirjad
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 7. oktoobri 2003. aasta määrust (EÜ) nr 1798/2003 halduskoostöö kohta käibemaksu valdkonnas ja määruse (EMÜ) nr 218/92 (1) kehtetuks tunnistamise kohta, eriti selle artikleid 18, 35 ja 37,
ning arvestades järgmist:
(1)
Määruse (EMÜ) nr 218/92 ja nõukogu 19. detsembri 1977. aasta direktiivi 77/799/EMÜ (liikmesriikide pädevate asutuste vastastikuse abi kohta otsese maksustamise, teatavate aktsiisimaksude ja kindlustusmaksete maksustamise valdkonnas) (2) käibemaksualast halduskoostööd reguleerivad sätted on ühendatud ja neid on tugevdatud määrusega (EÜ) nr 1798/2003.
(2)
Määratleda tuleb ka eelneva taotluseta vahetatava teabe täpsed liigid ning teabevahetuse sagedus ja praktiline korraldus.
(3)
Tuleb sätestada reeglid teabe elektrooniliseks edastamiseks määruse (EÜ) nr 1798/2003 alusel.
(4)
Lisaks sellele tuleb koostada ka määruse (EÜ) nr 1798/2003 hindamiseks vajalike statistiliste andmete loend.
(5)
Käesoleva määrusega ettenähtud meetmed on kooskõlas halduskoostöö alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Eesmärk
Käesoleva määrusega nähakse ette määruse (EÜ) nr 1798/2003 artiklite 18, 35 ja 37 üksikasjalikud rakenduseeskirjad.
Artikkel 2
Mõisted
Käesolevas määruses kasutatakse järgmisi mõisteid:
1)
eeskirju eirav ettevõtja - käibemaksukohustuslasena registreeritud ettevõtja, kes võimaliku petturluse eesmärgil ostab kaupa või teenuseid, või simuleerib seda tegevust, tasumata käibemaksu; ja kes müüb kaupu ja teenuseid esitades arve koos käibemaksuga, ise seda vastavatele siseriiklikele asutustele edasi kandmata;
2)
käibemaksukohustuslase registreerimisnumbrit kuritarvitama - kasutama seadusevastaselt teisele ettevõtjale omistatud käibemaksukohustuslase registreerimisnumbrit.
Artikkel 3
Eelneva taotluseta toimuva teabevahetuse kategooriad
Kooskõlas määruse (EÜ) nr 1798/2003 artikliga 17 rakendatakse automaatset või kavakohast automaatset teabevahetust järgmiste teabekategooriate suhtes:
1)
teave käibemaksukohustuslaste kohta, kes ei tegutse antud riigi territooriumil;
2)
teave uute transpordivahendite kohta;
3)
teave kaugmüügi kohta, mille suhtes päritoluliikmesriigis ei kohaldata käibemaksu;
4)
teave ühendusesiseste tehingute kohta, mille puhul on oletatavasti eeskirju eiratud;
5)
järgmine teave (võimalike) eeskirju eiravate ettevõtjate kohta.
Artikkel 4
Eelneva taotluseta toimuva teabevahetuse alamkategooriad
1. Ettevõtjate kohta, kes ei tegutse antud riigis, vahetatakse järgmist teavet:
a)
käibemaksukohustuslasena registreerimise numbrite eraldamine teises liikmesriigis tegutsevatele maksukohustuslastele;
b)
käibemaksu tagastamine neile maksukohustuslastele, kes ei tegutse riigi territooriumil vastavalt nõukogu direktiivile 79/1072/EMÜ. (3)
2. Uute transpordivahendite kohta vahetatakse järgmist teavet:
a)
direktiivi 77/388/EMÜ artikli 28a lõike 4 kohaselt maksukohustuslaseks peetavate ja käibemaksukohustuslasena registreeritud isikute poolt artikli 28a lõikes 2 osutatud uute veovahendite tarnimine, mille suhtes kohaldatakse artikli 28c jaotise A punkti b kohast maksuvabastust;
b)
punktis a nimetamata käibemaksukohustuslasena registreerunud maksukohustuslaste direktiivi 77/388/EMÜ (4) artikli 28a lõikes 2 määratletud uute laevade ja õhusõidukite tarned, mis on suunatud käibemaksukohustuslasena registreerimata isikutele ja mille suhtes kohaldatakse artikli 28c jaotise A punkti b kohast maksuvabastust;
c)
punktis a nimetamata käibemaksukohustuslasena registreerunud maksukohustuslaste direktiivi 77/388/EMÜ artikli 28a lõikes 2 määratletud uute maismaa mootorsõidukite tarned, mis on suunatud käibemaksukohustuslasena registreerimata isikutele ja mille suhtes kohaldatakse artikli 28c jaotise A punkti b kohast maksuvabastust.
3. Kaugmüügi kohta, mille suhtes päritoluliikmesriigis ei kohaldata käibemaksu, vahetatakse järgmist teavet:
a)
direktiivi 77/388/EMÜ artikli 28b jaotises B sätestatud künnist ületavad tarned;
b)
direktiivi 77/388/EMÜ artikli 28b jaotises B sätestatud künnisest madalamad tarned, kui maksukohustuslased soovivad, et maksustamine toimuks sihtliikmesriigis vastavalt nimetatud direktiivi artikli 28b jaotise B lõikele 3.
4. Ühendusesiseste tehingute kohta, mille puhul on oletatavasti eeskirju eiratud, vahetatakse järgmist teavet:
a)
juhtumid, mille puhul on kindlalt teada, et käibemaksualase teabevahetuse süsteemi (VIES) raames edastatav ühendusesisese tarne väärtus erineb märkimisväärselt vastavast teatatud ühendusesisesest soetusväärtusest;
b)
ühendusesisesed tarned, mille suhtes ei kohaldata direktiivi 77/388/EMÜ artikli 28c jaotise A kohast käibemaksuvabastust ja mis on suunatud mõnes muus liikmesriigis tegutsevale maksukohustuslasest isikule.
5. Võimalike eeskirju eiravate ettevõtjate kohta vahetatakse järgmist teavet:
a)
maksukohustuslased, kelle käibemaksukohustuslasena registreerimise number on tühistatud või ei kehti enam majandustegevuse puudumise või simuleerimise tõttu ja kes on sooritanud ühendusesiseseid tehinguid;
b)
maksukohustuslased, kes on tõenäolised eeskirju eiravad ettevõtjad, kuid kelle käibemaksukohustuslasena registreerimise numbrit ei ole tühistatud;
c)
käibemaksukohustuslased, kes sooritavad ühendusesiseseid tehinguid ja nende kliendid teistes liikmesriikides, juhul kui klient on (võimalik) “eeskirju eirav ettevõtja” või on “kuritarvitanud käibemaksukohustuslasena registreerimise numbrit”.
Artikkel 5
Teabevahetuses osalemisest teatamine
Vastavalt määruse (EÜ) nr 1798/2003 artikli 18 teisele lõigule teatab iga liikmesriik komisjonile kirjalikult kolme kuu jooksul pärast käesoleva määruse jõustumist, kas ta kavatseb osaleda konkreetsesse artiklites 3 ja 4 osutatud kategooriasse või alamkategooriasse kuuluva teabe vahetamises ja täpsustab vajadusel, kas ta kavatseb seda teha automaatse või kavakohase automaatse süsteemi alusel. Komisjon edastab selle teabe teistele liikmesriikidele.
Kui liikmesriik muudab seda, millistesse kategooriatesse või alamkategooriatesse kuuluvat teavet ta vahetab või teabevahetuse moodust, teatab ta sellest komisjonile kirjalikult. Komisjon edastab selle teabe teistele liikmesriikidele.
Artikkel 6
Teabevahetuse sagedus
Kui kasutatakse automaatset teabevahetuse süsteemi, tuleb teave edastada:
a)
hiljemalt kõnealuse teabe saamise kalendriaastale järgneva kolmanda kuu lõpuks, kui tegemist on artikli 3 lõigetes 1 ja 3 osutatud kategooriatesse kuuluva teabega;
b)
hiljemalt kõnealuse teabe saamise kvartalile järgneva kolmanda kuu lõpuks, kui tegemist on artikli 3 lõikes 2 osutatud kategooriatesse kuuluva teabega.
Artikli 3 lõigetes 4 ja 5 osutatud kategooriatesse kuuluv teave esitatakse kohe pärast selle saamist.
Artikkel 7
Teabe edastamine
1. Kõik määruse (EÜ) nr 1798/2003 artikli 37 kohaselt esitatud andmed edastatakse võimaluse korral ainult elektrooniliselt CCN/CSI võrgu kaudu, kuid erandid tehakse järgmistel juhtudel:
a)
määruse (EÜ) nr 1798/2003 artiklis 14 osutatud teatamistaotlus ja juriidiline dokument või otsus, millest teatamist taotletakse;
b)
määruse (EÜ) nr 1798/2003 artikli 7 kohaselt esitatud originaaldokumendid.
2. Liikmesriikide pädevad asutused võivad kokku leppida, et loobuvad lõike 1 punktides a ja b osutatud teabe edastamisest paberkandjal.
Artikkel 8
Hindamine
Eelneva taotluseta teabevahetust hinnatakse kooskõlas määruse (EÜ) nr 1798/2003 artikli 35 lõikega 1 iga kolme aasta järel alates käesoleva määruse jõustumisest.
Artikkel 9
Statistilised andmed
Käesoleva määruse lisas on esitatud määruse (EÜ) nr 1798/2003 artikli 35 lõikes 3 osutatud statistiliste andmete loetelu.
Iga liikmesriik edastab need statistilised andmed komisjonile võimaluse korral elektrooniliselt enne iga aasta 30. aprilli, kasutades lisas esitatud näidist.
Artikkel 10
Teavitamine siseriiklikest õigusnormidest
Liikmesriigid edastavad komisjonile käesoleva määrusega reguleeritavas valdkonnas nende poolt vastuvõetavate siseriiklike õigusnormide teksti.
Komisjon edastab selle teabe teistele liikmesriikidele.
Artikkel 11
Jõustumine
Käesolev määrus jõustub kahekümnendal päeval pärast Euroopa Liidu Teatajas avaldamist.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 29. oktoober 2004

Labels: 2
11
10
12
15